b'\n_START_ARTICLE_\nPalatul Mitropolitan din Ia\xc8\x99i\n_START_SECTION_\nPrimele re\xc8\x99edin\xc8\x9be mitropolitane\n_START_PARAGRAPH_\nLa solicitarea turcilor care-l aduseser\xc4\x83 pe tron \xc3\xaen a doua sa domnie, domnitorul Alexandru L\xc4\x83pu\xc8\x99neanu (1552-1561, 1564-1568) a mutat capitala Principatului Moldovei de la Suceava, ora\xc8\x99 fortificat \xc8\x99i situat \xc3\xaen nordul Moldovei, la Ia\xc8\x99i, localitate lipsit\xc4\x83 de fortifica\xc8\x9bii. Cu toate acestea, scaunul mitropolitan a r\xc4\x83mas \xc3\xaenc\xc4\x83 un veac \xc3\xaen vechea capital\xc4\x83. Viitorii mitropoli\xc8\x9bi au condus treburile administrative ale Mitropoliei fie din noua capital\xc4\x83, fie din Suceava. _NEWLINE_Ori de c\xc3\xa2te ori veneau la Ia\xc8\x99i, mitropoli\xc8\x9bii Moldovei locuiau \xc3\xaentr-o cas\xc4\x83 aflat\xc4\x83 l\xc3\xa2ng\xc4\x83 Biserica Alb\xc4\x83 (biseric\xc4\x83 aflat\xc4\x83 chiar pe locul unde este ast\xc4\x83zi Catedrala Mitropolitan\xc4\x83 \xc8\x99i care a fost demolat\xc4\x83 la sf\xc3\xa2r\xc8\x99itul secolului al XVII-lea). \xc3\x8en secolul al XVII-lea unii ierarhi preferau s\xc4\x83 locuiasc\xc4\x83 la m\xc4\x83n\xc4\x83stirile ie\xc8\x99ene (Cet\xc4\x83\xc8\x9buia, Sf. Nicolae Domnesc, Golia), dar re\xc8\x99edin\xc8\x9ba principal\xc4\x83 r\xc4\x83m\xc3\xa2nea casa de la Biserica Alb\xc4\x83. _NEWLINE_Printr-un hrisov din 29 martie 1677, domnitorul Antonie Ruset (1675-1678) a hot\xc4\x83r\xc3\xa2t mutarea re\xc8\x99edin\xc8\x9bei Mitropoliei Moldovei de la Suceava la Ia\xc8\x99i, \xc3\xaentruc\xc3\xa2t, potrivit practicii bizantine, scaunul mitropolitan sau patriarhal trebuie s\xc4\x83 fie \xc3\xaen aceea\xc8\x99i localitate cu administra\xc8\x9bia domneasc\xc4\x83. Domnitorul a construit chilii \xc3\xaenc\xc4\x83p\xc4\x83toare \xc3\xaen jurul Bisericii Sf. Nicolae Domnesc din Ia\xc8\x99i, \xc3\xaen care s-a mutat mitropolitul Dosoftei B\xc4\x83ril\xc4\x83 (1671-1674, 1675-1686), unul dintre cei mai mari c\xc4\x83rturari rom\xc3\xa2ni ai vremii. _NEWLINE_\xc3\x8enc\xc4\x83 din timpul ultimei domnii a lui domniei lui Gheorghe Duca (1665-1666; 1668-1672; 1678-1683), Doamna Anastasia a dispus d\xc4\x83r\xc3\xa2marea Bisericii Albe, care era grav avariat\xc4\x83, \xc8\x99i a construit Biserica Stratenia ("\xc3\x8ent\xc3\xa2mpinarea Domnului") care a \xc3\xaendeplinit func\xc8\x9bia de catedral\xc4\x83 mitropolitan\xc4\x83. \xc3\x8en jurul anului 1693, ea a construit \xc8\x99i case domne\xc8\x99ti la Mitropolie. Aici au fost g\xc4\x83zdui\xc8\x9bi \xc3\xaen 1711 \xc8\x9barul Petru cel Mare al Rusiei \xc8\x99i domnitorul Dimitrie Cantemir al Moldovei. _NEWLINE_Mitropolitul Iacov Putneanul (1750-1760) a construit \xc3\xaen curtea Bisericii Stratenia o re\xc8\x99edin\xc8\x9b\xc4\x83 mitropolitan\xc4\x83. \xc3\x8en aceast\xc4\x83 cas\xc4\x83 a locuit \xc3\xaen vara anului 1785 domnitorul Alexandru Mavrocordat al II-lea (1785-1786), dup\xc4\x83 ce au ars cur\xc8\x9bile domne\xc8\x99ti. Atunci, mitropolitul Leon Gheuc\xc4\x83 (1786-1788) s-a mutat temporar la M\xc4\x83n\xc4\x83stirea Golia.\n_START_SECTION_\nActualul palat mitropolitan\n_START_PARAGRAPH_\nMitropolitul Iacob Stamate (1792-1803) a ref\xc4\x83cut re\xc8\x99edin\xc8\x9ba mitropolitan\xc4\x83, amenaj\xc3\xa2nd \xc3\xaen interior un paraclis cu hramul "Duminica Tuturor Sfin\xc8\x9bilor". _NEWLINE_Mitropolitul Iosif Naniescu (1875-1902) a dispus \xc3\xaen anul 1897 d\xc4\x83r\xc3\xa2marea vechilor dependin\xc8\x9be ale Palatului Mitropolitan \xc8\x99i zidirea din temelie ale acestor case care cuprindeau locuin\xc8\x9bele slujitorilor biserice\xc8\x99ti \xc8\x99i ai palatului, precum \xc8\x99i buc\xc4\x83t\xc4\x83ria \xc8\x99i prescur\xc4\x83ria. Cu acest prilej a fost amplasat\xc4\x83 o plac\xc4\x83 de marmur\xc4\x83 cu urm\xc4\x83toarea pisanie: "Vechele dependin\xc8\x9be a le vechiului palat mitropolitan de aici din Ia\xc8\x99i d\xc4\x83r\xc3\xa2m\xc3\xa2nduse acum \xc3\xaen anul 1897, in locul acelora s\'a inceput tot acum zidirea cu temelia din nou a acestor case, care cuprind incaperi pentru locuin\xc8\x9ba servitorilor biserice\xc8\x99ti \xc8\x99i ai casei, cum \xc8\x99i altele necesare la economia casei \xc8\x99i bisericei, precum bucataria \xc8\x99i prescuraria, fac\xc3\xa2nduse prin st\xc4\x83ruin\xc8\x9ba Prea S\xc3\xa2n\xc8\x9bitului Mitropolit Moldovei \xc8\x99i Sucevei Iosif Naniescu. Anul 1897." \xc3\x8en prezent, aceast\xc4\x83 pisanie se afl\xc4\x83 \xc3\xaen curtea catedralei vechi._NEWLINE_Palatul mitropolitan a fost ref\xc4\x83cut \xc8\x99i extins \xc3\xaen anii 1902-1905, \xc3\xaen timpul p\xc4\x83storirii mitropolitului Partenie Clinceni (1902-1908). \xc3\x8en acea perioad\xc4\x83 i s-a ad\xc4\x83ugat cl\xc4\x83dirii un etaj, unde s-a amenajat paraclisul "Duminica tuturor Sfin\xc8\x9bilor". Pere\xc8\x9bii paraclisului au fost picta\xc8\x9bi de pictorul ie\xc8\x99ean Gheorghe Popovici (1859-1933); printre scenele pictate de el sunt de men\xc8\x9bionat dou\xc4\x83 mari compozi\xc8\x9bii in ulei: Sinodul de la Niceea \xc8\x99i Sinodul de la Ia\xc8\x99i. _NEWLINE_\xc3\x8entre anii 1959-1962, dup\xc4\x83 alegerea ca mitropolit al Moldovei \xc8\x99i Sucevei a lui Iustin Moisescu (1956-1977), au avut loc ample lucr\xc4\x83ri de sistematizare a \xc3\xaentregului ansamblu mitropolitan. S-a construit o teras\xc4\x83 larg\xc4\x83 \xc3\xaen fa\xc8\x9ba intr\xc4\x83rii principale (de pe latura de vest) \xc3\xaen Catedrala Mitropolitan\xc4\x83, s-au demolat unele cl\xc4\x83diri vechi \xc8\x99i s-au construit trei edificii maiestuoase: Cancelaria mitropolitan\xc4\x83 (unde se afl\xc4\x83 sala de festivit\xc4\x83\xc8\x9bi, arhiva \xc8\x99i birourile cancelariei), Protopopiatul Ia\xc8\x99i (unde func\xc8\x9bioneaz\xc4\x83 ast\xc4\x83zi Biblioteca ecumenic\xc4\x83 "Dumitru St\xc4\x83niloae") \xc8\x99i C\xc4\x83minul preo\xc8\x9besc (denumit ast\xc4\x83zi Casa Epivata). \xc3\x8en vara anului 1963, s-au efectuat diferite lucr\xc4\x83ri de consolidare \xc8\x99i renovare a Palatului Mitropolitan. S-a recompartimentat spa\xc8\x9biul interior, s-au montat pardoseli cu marmur\xc4\x83 \xc8\x99i parchet \xc8\x99i s-au restaurat picturile din paraclis. _NEWLINE_\xc3\x8en perioada anilor 1998-2000, \xc3\xaen timpul p\xc4\x83storirii mitropolitului Daniel Ciobotea (1990-2007), s-au efectuat ample lucr\xc4\x83ri de restaurare, consolidare \xc8\x99i modernizare a palatului mitropolitan. Astfel, s-au extins spre est sufrageria de la parterul cl\xc4\x83dirii, s-a amenajat o teras\xc4\x83 c\xc4\x83tre gr\xc4\x83dina palatului, s-a pictat \xc3\xaen fresc\xc4\x83 Paraclisul "Duminica Tuturor Sfin\xc8\x9bilor" \xc8\x99i s-a amplasat pe fa\xc8\x9bada nordic\xc4\x83 a cl\xc4\x83dirii un mozaic \xc3\xaen stil bizantin cu chipul Sfintei Parascheva. _NEWLINE_\xc3\x8en curtea palatului se afl\xc4\x83 un element decorativ \xc3\xaen form\xc4\x83 de mitr\xc4\x83 recuperat \xc3\xaen anul 2001 de pe acoperi\xc8\x99ul re\xc8\x99edin\xc8\x9bei mitropolitane din Ia\xc8\x99i.'